《题南浦新秋册送楚医高子佩归省》
明代·邓云霄

肘后悬壶出楚畿，行寻灵药报春晖。曾过庐岳观仙杏，又向罗浮振羽衣。

秋色乍听孤雁度，乡心有逐片云飞。登堂何物供瑶席，携得苏家橘子归。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。